Prípad prepichnutých pneumatík na Nábreží mládeže je objasnený
Vyšetrovateľka Policajného zboru obvinila 38 ročného muža zo Zbehov v okrese Nitra zo zločinu poškodzovania cudzej veci.
Muž sa mal skutku dopustiť 29. novembra 2017. Vtedy na parkovisku na ul. Nábrežie Mládeže došlo k poškodeniu pneumatík na deviatich vozidlách. Majiteľom vznikla škoda za asi 3 600 eur, pretože boli prepichnuté všetky štyri pneumatiky na aute.
Kriminalisti na objasnení prípadu intenzívne pracovali a v týchto dňoch odhalili podozrivú osobu. Momentálne v prípade pokračujú nevyhnutné procesné úkony, smerujúce k objasneniu ďalších prípadov prepichnutých pneumatík a podpálených vozidiel.
O podnete vyšetrovateľky na návrh na väzobné trestné stíhanie obvineného rozhoduje momentálne nitriansky okresný súd.